Na osnovu člana 26. stav 1. Zakona o javnom dugu („Službeni glasnik RS”, br. 61/05, 107/09, 78/11 i 68/15),

Vlada donosi

U R E D B U

O IZMENAMA I DOPUNAMA UREDBE O OPŠTIM USLOVIMA ZA EMISIJU I PRODAJU DRŽAVNIH HARTIJA OD VREDNOSTI NA PRIMARNOM TRŽIŠTU

Član 1.

U Uredbi o opštim uslovima za emisiju i prodaju državnih hartija od vrednosti na primarnom tržištu („Službeni glasnik RS”, br. 100/14 i 78/17), u članu 2. posle tačke 25) dodaju se tač. 25a) i 25b), koje glase:

„25a) Aukcijska platforma Centralnog registra je deo jedinstvenog informacionog sistema Centralnog registra kojim se obezbeđuje podrška otkupu državnih hartija pre roka dospeća, elektronski pristup ovlašćenih finansijskih institucija aukcijskoj platformi Centralnog registra i njihovo direktno učestvovanje na aukcijama za realizaciju otkupa državnih hartija pre roka dospeća;

25b) Pravila poslovanja Centralnog registra je opšti akt Centralnog registra kojim se uređuje njegovo poslovanje;ˮ.

U tački 27) zapeta i reči: „depoa i kliringa hartija od vrednosti (u daljem tekstu: Centralni registar)” brišu se.

Član 2.

U članu 39. posle stava 1. dodaju se novi st. 2, 3, 4, 5, 6. i 7, koji glase:

„Otkup državnih hartija pre roka dospeća vrši se putem aukcija organizovanih od strane Uprave za javni dug na aukcijskoj platformi Centralnog registra.

Samo finansijske institucije koje imaju svojstvo ovlašćenih učesnika za direktno učešće na aukcijama državnih hartija mogu pristupiti aukcijskoj platformi Centralnog registra.

Samo ovlašćena lica koja su dobila saglasnost od Uprave za javni dug da, u ime i za račun ovlašćenog učesnika, učestvuju u primarnom trgovanju državnim hartijama mogu pristupiti aukcijskoj platformi Centralnog registra.

Pristup aukcijskoj platformi Centralnog registra regulisan je Pravilima poslovanja Centralnog registra.

Ovlašćeni učesnici učestvuju na aukcijama državnih hartija za otkup pre roka dospeća samo sa konkurentnim ponudama, podnošenjem propisanih naloga za trgovanje.

 Predmet otkupa državnih hartija iz stava 2. ovog člana ne mogu biti založene državne hartije, kao ni one državne hartije na kojima postoji upisana zabrana raspolaganja u skladu sa zakonom.”.

Dosadašnji stav 2. postaje stav 8.

U dosadašnjem stavu 3, koji postaje stav 9, reči: „iz stava 2.” zamenjuju se rečima: „iz stava 8.”.

U dosadašnjem stavu 4, koji postaje stav 10, posle reči: „aukcijske platforme” dodaju se reči: „Centralnog registra”.

 U dosadašnjem stavu 5, koji postaje stav 11, u uvodnoj rečenici reči: „iz stava 4.” zamenjuju se rečima: „iz stava 10.”.

Dosadašnji stav 6. postaje stav 12.

 U dosadašnjem stavu 7, koji postaje stav 13, posle reči: „može se doneti odluka o” dodaje se reč: „poništenju”.

Dosadašnji st. 8. i 9. postaju st. 14. i 15.

Član 3.

 Posle člana 39. dodaje se član 39a, koji glasi:

„Član 39a

 Sporazumom zaključenim između Uprave za javni dug i Centralnog registra bliže se regulišu postupanja, obaveze i odgovornosti, kao i naknade troškova u vezi sa realizacijom aukcija državnih hartija za otkup pre roka dospeća na aukcijskoj platformi Centralnog registra.”.

Član 4.

 U članu 40. stav 1. u uvodnoj rečenici posle reči: „aukcijske platforme” dodaju se reči: „Centralnog registra”.

Član 5.

 U Prijavi za učešće na aukcijama državnih hartija od vrednosti posredstvom aukcijske platforme, koja je odštampana i čini sastavni deo Uredbe o opštim uslovima za emisiju i prodaju državnih hartija od vrednosti na primarnom tržištu(„Službeni glasnik RS”, br. 100/14 i 78/17) u Spisku dokumenata koji se podnose uz prijavu, koji je sastavni deo Prijave za učešće na aukcijama državnih hartija od vrednosti posredstvom aukcijske platforme, oznaka: „ M.P.” briše se.

Član 6.

 Ova uredba stupa na snagu osmog dana od dana objavljivanja u „Službenom glasniku Republike Srbijeˮ.

05 Broj: 110-7948/2018-1

U Beogradu, 28. avgusta 2018. godine

V L A D A

 PREDSEDNIK

 Ana Brnabić, s.r.